text: Syv-årig fjernet fra hjemmet
  17 november 2011 kl. 12.03
  Esbjerg Kommune har akut tvangsfjernet den syvårige dreng, der er sigtet i sagen om de påsatte brande i Østerbyen.
  Hans fremtid skal afgøres på et møde i børn og unge-udvalget fredag, skriver dr.dk/p4.
  
  Advokat: Tyndt grundlag
  Drengens advokat Mikkel Nielsen mener umiddelbart, at drengen er blevet fjernet på et tyndt grundlag.
  Formanden for børn og unge-udvalget, Bente Bendix, kan ikke kommentere den konkrete sag.
  - Jeg kan ikke sige noget om nogen personsager, siger Bente Bendix til dr.dk/p4.
  
  Formandsbeslutning
  Beslutningen om at tvangsfjerne drengen er taget ved en såkaldt formandsbeslutning.
  Det er en særlig akut beslutning, som Bente Bendix, som er formand for børn og unge-udvalget, skal underskrive.
  - Hvis man tager en formandsbeslutning, så er det i forhold til, hvis et barn skal anbringes akut. Hvis barnet lider overlast eller forvolder skade på nogen, så kan man anbringe et barn tvangsmæssigt. Og det sker ved en formandsbeslutning, siger Bente Bendix til dr.dk/p4
  Efter en formandsbeslutning skal barnets sag inden for otte dage tages op på et udvalgsmøde i børn og unge-udvalget.
  Den syvårige drengs sag vil blive behandlet fredag.
  Bente Bendix kan heller ikke oplyse, hvor drengen befinder sig nu, men siger generelt, at der er mulighed for at anbringe tvangsfjernede børn på forskellige typer institutioner eller hos særlige akutplejefamilier.
  